Olympijské zlatoOlympijské zlato

**Megan Rapinoeová** (angl. Megan Anna Rapinoe; \* 5. júl 1985, Redding, Kalifornia, USA) je americká profesionálna futbalistka hrajúca v zálohe, olympijská medailistka. Hrá v americkej národnej ženskej futbalovej lige za klub OL Reign a tiež za národnú reprezentáciu USA. Vyhrala Ballon d'Or Féminin (francúzske ocenenie pre najlepšiu futbalovú hráčku) a bola menovaná za najlepšiu hráčku FIFA v roku 2019. Rapinoeová vyhrala zlatú medailu s národnou reprezentáciou USA na Letných olympijských hrách 2012, Majstrovstvách sveta vo futbale žien 2015 a Majstrovstvách sveta vo futbale žien 2019. S tým istým tímom získala striebornú medailu na Majstrovstvách sveta vo futbale žien 2011. Od roku 2018 je kapitánkou amerického národneho tímu spolu s Carli Lloyd a Alex Morgan. V minulosti hrala za kluby Chicago Red Stars, Philadelphia Independence a MagicJack v americkej Ženskej profesionálnej futbalovej lige a za klub Olympique Lyon vo francúzskej Division 1 Féminine.

Rapinoeová je známa svojím zručným štýlom hry a aktivizmom. Jej presná prihrávka na Abby Wambach v 122. minúte štvrťfinálového zápasu s Brazíliou v turnaji Majstrovstvách sveta vo futbale žien 2011 viedla k vyrovnávajúcemu gólu a prispela ku konečnému víťazstvu amerického tímu na penalty. Počas Letných olympijskych hier 2012 zaznamenala tri góly a štyri asistencie a výrazne prispela k zlatej medajle tímu USA. Je prvou hráčkou spomedzi mužov aj žien, ktorá na olympijskych hrách strelila gól priamo z rohového kopu. Na Majstrovstvách sveta vo futbale žien 2019 vo Francúzsku získala ocenenia Zlatá kopačka (pre najlepšiu strelkyňu gólov) a Zlatá lopta (pre najlepšiu hráčku).

Rapinoeová je otvorene lesbická. V rozhovore pre magazín ESPN uviedla, že svoj verejný coming out zvažovala už rok vopred, vážne o ňom premýšľala pri návrate z majstrovstiev sveta a chcela si ho odbiť ešte pred londýnskou olympiádou v roku 2012. Angažuje sa v prospech viacerých LGBT organizácií, vrátane *Athlete Ally*, bojujúcej proti homofóbii v športe. Je zasnubená s basketbalovou hráčkou Sue Bird z profesionálneho tímu Seattle Storm.

Rapinoeová je na zozname 100 najvplyvnejších ľudí roku 2020 zostaveným americkým časopisom Time.

V septembri 2016 na seba upozornila kľačaním pri americkej národnej hymne zo solidarity s hráčom NFL Colinom Kaepernickom, ktorý tak protestoval proti rasovej nespravodlivosti a policajnej brutalite. Po zapase vyhlasila „Som americká lesbička a viem, aký je to pocit pozerať sa na vlajku USA, keď táto krajina nedokáže chrániť všetky vaše práva a slobody. Urobila som najmenej, čo som mohla. Považujem za dôležité, aby sa aj belosi postavili na stranu ľudí s inou farbou pleti." V roku 2015 protestovala proti použitiu umelého trávnika na Majstrovstvách sveta vo futbale žien 2015. Angažuje sa aj v hnutí za rovnaké odmeňovanie ženských a mužských futbalových hráčov.

Referencie
----------

1. ↑   *Best Fifa Football Awards 2019: Megan Rapinoe wins ahead of Lucy Bronze and Alex Morgan* [online]. September 23, 2019, [cit. 2019-09-23]. Dostupné online.
2. ↑   Megan Rapinoe Wins Ballon d'Or as World's Best Player. *The New York Times*, December 2, 2019. Dostupné online [cit. 2019-12-03]. ISSN 0362-4331.
3. ↑  PORTWOOD, Jerry. Fever Pitch. *Out*. Dostupné online. (po anglicky)
4. ↑  AIN, Morty. Megan Rapinoe loses the cleats. *ESPN*. Dostupné online. (po anglicky)
5. ↑  LAMBE, Stacy. Megan Rapinoe Strips Down for ESPN's Annual Body Issue. *Out*. Dostupné online. (po anglicky)
6. ↑   *Megan Rapinoe* [online]. athleteally.org, [cit. 2020-12-08]. Dostupné online. (po anglicky)
7. ↑   *FOTO Spojila ich olympiáda: Americké športové hviezdy oznámili zásnuby* [online]. sportky.zoznam.sk, [cit. 2021-01-10]. Dostupné online.
8. ↑   *Megan Rapinoe: The 100 Most Influential People of 2020* [online].. Dostupné online.
9. ↑   *Urobila to na protest. Americká futbalistka si pri hymne kľakla na koleno* [online]. Bratislava: Petit Press, 2016-09-05, [cit. 2021-01-03]. Dostupné online.
10. ↑  Pravda. *Víťazné Američanky otvorili problém rozdeľovania financií. Senátor začal konať* [online]. Bratislava: Perex, 2019-07-11, [cit. 2021-01-03]. Dostupné online.

Zdroj
-----

*Tento článok je čiastočný alebo úplný preklad článku Megan Rapinoe na anglickej Wikipédii.*

Autoritné údaje: * GND: 1213095549
* LCCN: n2018046276
* VIAF: 7095153411848341700002
* WorldCat: lccn-n2018046276